Хеда похIма долуш хьехархо хиларан тоьшалла ду дешархойн хаарш. КIоштахь а, республикехь а Комсомольскера юккъерачу школин дика цIе йоккхуш, дуьххьара цIе яккха хьакъ ю зеделларг долу хьехархо Эльсункаева Хеда. Цо Iамийначу, хаарийн бух биллинчу дешархоша кIоштан а, республикин а тIегIанашкахь нохчийн меттан, литературин олимпиадашкахь, къовсамашкахь а толаме меттигаш йоху. Оцу кхиамийн, беркатечу белхан а юьхь йолийра Вагапова Фатимас (нохчийн литература – хьалхара меттиг, 2008 шо), Байсагурова Рашанас (нохчийн мотт – шолгIа меттиг). ХIокху тIаьххьарчу итт шарахь ламаст хилла дIахIоьттина школан векалша республикин тIегIанехь дIахьучу нохчийн меттан, литературин олимпиадашкахь, къийсамашкахь толаме меттигаш яхар. «Жимчохь Iамийнарг – тIулга тIе яздина йоза», – олуш кица ду вайнехан. Юьхьанцарчу классашкахь шайна довзийтинарг, Iамийнарг юккъерчу а, лакхарчу а классашкахь тIедузаран жамI ду иза.